**Orissaare** on pienkauppala (alevik) ja entinen kunta Saarenmaalla, Virossa. Orissaare liitettiin osaksi uutta Saarenmaan kuntaa vuoden 2017 lokakuussa, jolloin Orissaaresta tuli Saarenmaan kuntaan kuuluva pienkauppala. 

Pinta-alaa kunnalla oli 163 km². Asukkaita kunnassa oli vuoden 2010 alussa yhteensä 2 004. Kunnan keskus oli Orissaaren kylä.

Maantiede
---------

Orissaaren kunta sijaitsi Saarenmaan koillisosassa. Matkaa Tallinnaan oli 163 kilometriä ja Kuressaareen 54 kilometriä. Kunnan alueesta 36 % oli metsää, 25 % talousmaata, 10 % niittyä tai laidunmaata ja loput 29 % vesistöjä ja teitä ym. Kunnan alueella oli 35 kylää, jotka ovat Ariste, Arju, Haapsu, Hindu, Imavere, Jaani, Järveküla, Kalma, Kareda, Kavandi, Kõinastu, Kuninguste, Laheküla, Liigalaskma, Liiva, Maasi, Mäeküla, Mehama, Ööriku, Orinõmme, Põripõllu, Pulli, Randküla, Rannaküla, Raugu, Saikla, Salu, Suur-Pahila, Suur-Rahula, Taaliku, Tagavere, Tumala, Väike-Pahila, Väike-Rahula, Väljaküla ja Võhma.

Väestö
------

Vuonna 2011 Orissaaren kunnassa oli 1 666 asukasta, joista 1 641 (98,5 %) oli virolaisia, 9 (0,5 %) venäläisiä ja 18 (1,1 %) muita kansallisuuksia.

Historia
--------

Maasinlinnan raunioita.
Ennen Viron valloitusta ristiretkien aikaan Orissaaren alueella oli hajanaista maaseutuasutusta. 1227-1233 alue siirtyi Kalparitariston haltuun. Vuonna 1343 alueella oli kapina, jonka kukistettuaan Saksalainen ritarikunta rakennutti rakennutti Maasin kylän lähelle Maasilinnan eli Soneburgin. Orissaare mainitaan ensimmäisen kerran historillisissa lähteissä vuonna 1464 nimellä *Orezare*. Vuonna 1532 paikka mainitaan nimellä *Oricvali*. Nimi juontuu mahdollisesti sanasta ori. Toinen teoria on, että nimi juontuu sanasta *suur* eli suuri, jota Saarenmaa on Muhulta päin katsottuna. Vuonna 1564 alue myytiin Tanskalle, jonka valtakaudella alueella käytiin tuhoja aiheuttaneita taisteluja ruotsalaisten kanssa. Myöhemmin 1600- ja 1700-luvuilla tuhoja tekivät suuri Pohjan sota ja rutto. Vuonna 1881 nykyisen kunnan alueella olleet kahdeksan moisiota yhdistettiin kahdeksi kunnaksi, Maasiksi ja Uuemõisaksi. Viron itsenäistyttyä suoritettiin maanjakouudistus, joka toi alueelle lisää asukkaita. Alueelle perustettiin myös myöhemmin saha. Neuvostoliiton miehitettyä Orissaaren kunnan väkiluku nousi 1950-luvulla yli tuhanteen. Vuonna 1990 Orissaaren kunnasta erotettiin Pöiden kunta.

Talous
------

Maatalous on ollut historiallisesti Orissaaren kunnan tärkein talouden ala. Sen merkitys on kuitenkin pienen tynyt. Vuonna 1990 maataloudesta sai elantonsa 60 % väestöstä, kun vuonna 2005 sama luku oli vain 10 %. Kunnassa ei ole suurteollisuutta, mutta siellä toimii useita pienyrityksiä. Tärkeimpiä tuotteita ovat kansallispuvut, muut tekstiilit ja käsitellyt puutuotteet. Kunnan suurimmat menoerät ovat koulutus, hallinto, sekä teiden kunnossapito.

Ystävyyskunnat
--------------

* Suomi Leppävirta
* Latvia Ģibuļi
* Ruotsi Mellerudi
* Tanska Lejre

Lähteet
-------

1. ↑  Asustusüksuste nimistu (Luettelo Viron kunnista, kaupungeista, kauppaloista, pienkauppaloista ja kylistä vuoden 2017 kuntauudistuksen jälkeen) *riigiteataja.ee*.  11.10.2017. Viitattu 5.4.2018. (viroksi)
2. 1 2 3 4 5  Üldinfo *Orissaare vald*.  Arkistoitu 20.7.2011. Viitattu 14.7.2011. (viroksi)
3. ↑  Külavanemad *Orissaare vald*. Viitattu 14.7.2011. (viroksi)[vanhentunut linkki]
4. ↑  RL002: Rahvastik elukoha, soo, vanuserühma ja rahvuse järgi, 31. detsember 2011 Statistikaamet. Viitattu 23.12.2016. (viroksi)
5. ↑  Ajalugu *Orissaare vald*.  Arkistoitu 20.7.2011. Viitattu 14.7.2011. (viroksi)
6. ↑  Ettevõtluse ajalugu *Orissaare vald*.  Arkistoitu 2.6.2007. Viitattu 14.7.2011. (viroksi)


|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Saarenmaan lippu Saarenmaan maakunta |
| --- |
|  |
| Kunnat (vald) (3) | 
* Muhun kunta
* Ruhnun kunta
* Saarenmaan kunta

 | Saarenmaan vaakuna |
|  |
| Epäitsenäiset kaupungit (linn, asustusüksus) (1) | 
* Kuressaare

 |
|  |
| Pienkauppalat (alevik) (9) | 
* Aste
* Kihelkonna
* Kudjape
* Kärla
* Leisi
* Nasva
* Orissaare
* Salme
* Valjala

 |
|  |
| Entiset kaupungit ja kunnat (12) | 
* Kihelkonna
* Kuressaare
* Laimjala
* Leisi
* Lääne-Saare
* Mustjala
* Orissaare
* Pihtla
* Pöide
* Salme
* Torgu
* Valjala

 |

 |